作者:鄭穀
標題:華山
內容:峭仞聳巍巍，晴嵐染近畿。孤高不可狀，圖寫盡應非。絕頂神仙會，半空鸞鶴歸。雲臺分遠靄，樹穀隱斜暉。墜石連村響，狂雷發廟威。氣中寒渭闊，影外白樓微。雲對蓮花落，泉橫露掌飛。乳懸危磴滑，樵徹上方稀。淡泊生真趣，逍遙息世機。野花明澗路，春蘚澀松圍。遠洞時聞磬，群僧晝掩扉。他年洗塵骨，香火願相依。